PRITARTA

Lietuvos Respublikos susisiekimo ministro

2024 m. d. įsakymu Nr. 3-

**RAŠTAS**

**DĖL VALSTYBĖS SIEKIAMŲ TIKSLŲ IR KELIAMŲ LŪKESČIŲ**

**AKCINEI BENDROVEI LIETUVOS AUTOMOBILIŲ KELIŲ DIREKCIJAI**

**I. Tikslas**

Šiuo Raštu dėl valstybės siekiamų tikslų ir keliamų lūkesčių akcinei bendrovei Lietuvos automobilių kelių direkcijai (toliau – Raštas) pateikiami Lietuvos Respublikos susisiekimo ministerijos lūkesčiai dėl akcinės bendrovės Lietuvos automobilių kelių direkcijos (toliau – Bendrovė) veiklos krypčių, Bendrovei keliamų tikslų ir veiklos principų.

Raštas yra skirtas trumpojo ir vidutinio laikotarpio valstybės lūkesčiams bei ilgojo laikotarpio Bendrovės vystymosi lūkesčių gairėms nustatyti, Bendrovės pagrindinėms ir kitoms veikloms įvardyti, esminiams veiklos vertinimo rodikliams, informacijos teikimo Susisiekimo ministerijai tvarkai numatyti ir efektyviam Bendrovės ir Susisiekimo ministerijos bendradarbiavimui užtikrinti.

Rašto pagrindu turi būti rengiamas ir (ar) persvarstomas Bendrovės strateginis veiklos planas, nustatomi finansiniai ir nefinansiniai ilgalaikiai bei trumpalaikiai tikslai, atsižvelgiant į valstybės politiką susisiekimo srityje formuojančių teisės aktų, taip pat Lietuvos Respublikos teisės aktų, reglamentuojančių valstybės valdomų įmonių veiklą, nuostatas.

Raštu Susisiekimo ministerija nesiekia apriboti ar išplėsti Bendrovės ar jos valdymo organų teisių ar pareigų. Bendrovė ir jos valdymo organai visų pirma privalo vadovautis galiojančiais teisės aktais, Bendrovės įstatais ir kitais Bendrovės akcininko priimtais sprendimais, gerąja įmonių valdymo praktika ir prisiimti atsakomybę už priimamus sprendimus. Įgyvendindami Rašte išsakytus Susisiekimo ministerijos lūkesčius Bendrovės valdymo organai privalo vadovautis protingumo, skaidrumo, efektyvumo, nešališkumo ir racionalaus turto valdymo principais.

**II. Bendrovės paskirtis ir veiklos tikslai**

Bendrovės paskirtis – valdyti, plėtoti ir prižiūrėti valstybinės reikšmės kelius, juose organizuoti ir koordinuoti saugių eismo sąlygų užtikrinimą.

Bendrovės veiklos tikslai yra šie:

1. vykdyti specialųjį įpareigojimą – valdyti valstybinės reikšmės kelius, užtikrinti saugių eismo sąlygų organizavimą ir koordinavimą įgyvendinant eismo saugumo priemones valstybinės reikšmės keliuose, nuolatinį valstybinės reikšmės kelių infrastruktūros būklės gerėjimą;

2. efektyviai ir skaidriai naudoti Lietuvos Respublikos Vyriausybės nutarimu tvirtinamoje Kelių priežiūros ir plėtros programos (toliau – KPPP) finansavimo lėšų naudojimo sąmatoje numatytas ir iš kitų finansavimo šaltinių gaunamas ir uždirbamas lėšas valstybinės reikšmės kelių infrastruktūros kokybei gerinti, tinklui plėsti ir prižiūrėti, eismo saugumo priemonėms įgyvendinti;

3. diegti valstybinės reikšmės kelių infrastruktūroje intelektines transporto sistemas ir skaitmeninimo sprendimus.

Susisiekimo ministerija tikisi, kad Bendrovės veikla bus plėtojama Rašte nurodytomis kryptimis, o keliami lūkesčiai taps Bendrovės strateginio veiklos plano, kuriame bus nustatyti jų įgyvendinimą numatantys siektini rodikliai ir reikšmės, dalimi.

**III. Nefinansiniai lūkesčiai**

 **Valstybinės reikšmės kelių kokybė ir saugumas.** Bendrovė privalo užtikrinti darnų, saugų, patogų ir ekonomišką krovinių ir keleivių judumą valstybinės reikšmės keliuose, plėtoti naują ir iš esmės pagerinti esamą transeuropinio transporto tinklo (TEN-T) ir kitų valstybinės reikšmės kelių infrastruktūrą. Tikimasi, kad valstybinės reikšmės kelių ir kelių statinių kokybė atitiks teisės aktuose nustatytus rodiklius, o valstybinės reikšmės kelių su asfalto danga, kurios būklės indekso reikšmė viršija leistinas ribas, dalis valstybinės reikšmės kelių su asfalto danga tinkle iki 2025 m. pabaigos sumažės iki 31 proc. Bendrovė privalo užtikrinti, kad valstybinės reikšmės kelių statinių (tiltų, viadukų, estakadų, tunelių ir kt.) būklė atitiktų teisės aktuose nustatytus reikalavimus, vykdyti nuolatinę jų stebėseną, blogos būklės kelių statinius sutvarkyti prioriteto tvarka.

 Bendrovė turi užtikrinti, kad valstybinės reikšmės kelių priežiūros darbai, kuriuos pagal sutartį atlieka akcinė bendrovė „Kelių priežiūra“, būtų atliekami vadovaujantis norminiais teisės aktais, reglamentuojančiais kelių techninės priežiūros kokybę, darbus ir jų vertę.

 Bendrovė, diegdama intelektines transporto sistemas ir kitas naujas technologijas, turi užtikrinti saugaus eismo organizavimą ir kitus eismo dalyvių poreikius.

Siekiant didinti saugumą valstybinės reikšmės keliuose, iki 2024 m. gruodžio 31 d. turi būti įrengta ir (ar) atnaujinta 1721 pėsčiųjų perėja, esanti Pėsčiųjų perėjų ir nežymėtų perėjų pertvarkymo ir atnaujinimo prioritetinėje eilėje.

Bendrovė privalo užtikrinti Lietuvos Respublikos saugaus eismo automobilių keliais įstatyme įtvirtintų Bendrovės funkcijų vykdymą, ypatingą dėmesį skiriant kelių infrastruktūros saugumo trūkumų avaringiausiose vietose pašalinimui. Bendrovė turi užtikrinti kryptingą ir nuoseklų juodųjų dėmių šalinimą.

Siekdama užtikrinti kryptingą kelių infrastruktūros valdymo politiką, rezultatais grįstą veiklos vertinimą ir geresnę kelių kokybę, Bendrovė turi įgyvendinti Valstybinės reikšmės kelių priežiūros ir plėtros 2022–2035 m. strategines gaires (toliau – Gairės) iki 2035 m.

**Valstybei svarbūs projektai**. Bendrovė turi užtikrinti, kad įgyvendinant automobilių kelių jungties projektą „Via Baltica“ (A5 Kaunas-Marijampolė-Suvalkai) iki 2024 m. III ketvirčio pabaigos būtų rekonstruotas kelio ruožas nuo 56,83iki 72,50 km ir pradėti darbai ruože nuo 85,00 iki 97,06 km, įgyvendinant magistralinio kelio Nr. A14 Vilnius–Utena rekonstrukcijos projektą iki 2024 m. III ketvirčio pabaigos būtų rekonstruota 31,321 km ir pradėti šio kelio rekonstrukcijos darbai visuose kituose ruožuose, tęsiami darbai dėl valstybinės reikšmės krašto kelio Nr. 130 Kaunas–Prienai–Alytus ruožo Kaunas–Prienai rekonstrukcijos įgyvendinimo. Susisiekimo ministerija tikisi, kad Bendrovė užtikrins ir kitų valstybei svarbių kelių infrastruktūros projektų įgyvendinimą, o atstuminio kelių apmokestinimo modelio (angl. *E-tolling*) projektą įgyvendins iki 2025 m. liepos 1 d. teisės aktuose nustatyta tvarka, laiku ir tinkamai įgyvendins pokyčius susijusius su kelių naudojo mokesčio surinkimo pasikeitimais ir kelionės leidimų kontrolės stiprinimu. Valstybinės reikšmės kelių infrastruktūra turi būti plėtojama remiantis Gairių nuostatomis, aktualiu Lietuvos teritorijos bendruoju planu bei viešai skelbiamomis prioritetinėmis eilėmis. Dvejopos paskirties kelių infrastruktūros projektams, kurie būtų naudojami ir civiliniam, ir kariniam mobilumui bei pasienio keliams, įgyvendinamiems pagal dvišalį Lietuvos ir Lenkijos bendradarbiavimą, turi būti teikiamas prioritetas. Minėtiems kelių infrastruktūros projektams vykdyti Bendrovė visomis pastangomis siekia užsitikrinti papildomą finansavimą iš Europos Sąjungos ir kitų finansinių priemonių.

**Transporto sistemos integralumas**. Kuriamoje vertės grandinėje prižiūrėdama ir plėtodama kelius bei užtikrindama eismo saugumą, Bendrovė turi derinti savo veiksmus su kitų įmonių ir institucijų sprendimais. Susisiekimo ministerija tikisi, kad, siekdama valstybės nustatytų tikslų ir keliamų lūkesčių įgyvendinimo ir vykdydama valstybei svarbius projektus, Bendrovė aktyviai bendradarbiaus su kitomis įmonėmis (AB „Kelių priežiūra“, AB Lietuvos oro uostais, AB „Lietuvos geležinkeliai“, AB Klaipėdos valstybinio jūrų uosto direkcija ir kt.), miestų ir rajonų savivaldybėmis ir kitais partneriais.

**Klientų aptarnavimo kokybė**. Bendrovė turi ne tik užtikrinti esamą klientams teikiamų paslaugų vertę, bet ir nuolatos ją didinti, gerinti teikiamų paslaugų kokybę ir didinti klientų pasitenkinimą paslaugomis. Bendrovės priimamų sprendimų terminai turi trumpėti, išlaikant nustatytą kokybės lygį. Bendrovės įvairių klientų pasitenkinimo rodiklis turi būti reguliariai matuojamas ir nuosekliai augantis.

Bendrovė apie savo veiklą ir sprendimus turi laiku teikti išsamią ir individualizuotą informaciją suinteresuotoms šalims, ryškiai pagerinti asmenų paklausimų ir skundų nagrinėjimo kokybę ir greitį, tuo tikslu turi būti nusistatomi metiniai rodikliai, o Bendrovės valdyba turi prižiūrėti jų vykdymą.

Bendrovė turi užtikrinti, kad valstybinės reikšmės automobilių kelių infrastruktūra būtų pritaikyta ir draugiška individualių poreikių turintiems žmonėms. Bendrovė turi užtikrinti 2021 m. birželio 1 d. Memorandumo dėl transporto priemonių ir transporto fizinės ir informacinės infrastruktūros pritaikymo individualių poreikių turintiems žmonėms nuostatų nuoseklų įgyvendinamą.

**Socialinė atsakomybė ir darbuotojų įsitraukimas**. Bendrovė privalo vykdyti savo veiklą pagal aukščiausius skaidrumo, valdysenos, etikos ir socialinės atsakomybės standartus, taikyti modernius personalo įsitraukimo vertinimo metodus ir siekti darbuotojų įsitraukimo augimo. Bendrovėje turi būti palaikoma vertybėmis grįsta organizacinė kultūra, sudaromos sąlygos profesiniam augimui. Bendrovė turi diegti ir plėtoti darbuotojų vertybių, kompetencijų kaitos, motyvacijos ir atlygio sistemas, nuosekliai siekti, kad darbuotojams būtų mokamas jų darbą ir rinkos sąlygas atitinkantis atlygis, kurti patrauklią darbo aplinką, sudaryti sąlygas dirbti individualių poreikių turintiems žmonėms. Susisiekimo ministerija tikisi, kad Bendrovės valdyba ir vadovybė palaikys nuolatinį ir konstruktyvų dialogą su darbuotojų atstovais.

Susisiekimo ministerija tikisi, kad valstybėje kilus ekstremaliosioms situacijoms ar kitoms nenumatytoms aplinkybėms, darančioms reikšmingą poveikį visuomenės gerovei ir saugumui, Bendrovė bus socialiai atsakinga ir ieškos galimybių prisidėti prie valstybės veiksmų kovodama su šių situacijų ir aplinkybių padariniais.

**Inovacijos, skaitmeninimas, darnumas**. Bendrovė turi prisidėti prie Lietuvos susisiekimo srities inovacijų skatinimo, įskaitant inovacijų paklausos kūrimą, ir užtikrinti, kad diegiamos naujausios technologijos ir modernūs darbo metodai atitiks valstybės inovacijų plėtros, skaitmeninimo ir žalumo prioritetus, pagerins tiesioginės veiklos efektyvumą, operatyvumą, bus sukuriama pridėtinė vertė Bendrovei ir jos klientams. Bendradarbiaudama su socialiniais partneriais, Bendrovė valstybinės reikšmės keliuose turi įdiegti savivaldžiam transportui reikalingą infrastruktūrą, kurdama 5G ryšio ir kitų pažangių ryšio sistemų transporto koridorius ir šiam tikslui pritraukdama investicijų iš Europos Sąjungos ir kitų finansinių priemonių ar šaltinių.

Bendrovė taip pat turi prisidėti prie transporto sukeliamos aplinkos taršos mažinimo ir, įsigydama (nuomodama) tarnybinius automobilius ir kitą Bendrovės veikloje naudojamą transportą, prioritetą teikti netaršioms (pvz., naudojančioms alternatyviuosius degalus), inovatyvioms transporto priemonėms. Klimatui ir aplinkai naudingos veiklos kryptis turėtų apimti ir kitus Bendrovės veiklos aspektus – iš atsinaujinančių išteklių pagamintos elektros energijos vartojimas, valstybinės reikšmės kelių infrastruktūros (pvz., triukšmo sienelių) naudojimas elektros energijos gamybai iš atsinaujinančių išteklių, turimų elektromobilių įkrovimo stotelių priežiūros gerinimas (pvz., tvarkymo darbų trukmės trumpinimas) ir plėtros galimybių įvertinimas.

Bendrovė savo veikloje turi vadovautis gerąja tvaraus ir subalansuoto vystymosi praktika, laikytis jos veiklą reglamentuojančių įstatymų, tarptautinių normų ir etikos standartų. Bendrovės strategijoje turėtų būti integruoti Jungtinių Tautų darnaus vystymosi principai aplinkosaugos, socialiniu, vartotojų ir žmogaus teisių apsaugos aspektais. Bendrovėje turi būti patvirtinta darnumo politika, nustatanti darnaus vystymo kryptis ir principus bei jų įgyvendinimo priemones, kuriomis būtų vykdoma kasdienė Bendrovės veikla ir kuriama organizacinė kultūra. Bendrovė informaciją apie taikomas darnumo praktikas turi tinkamai atskleisti metiniame pranešime ir skelbti interneto svetainėje.

**Skaidrumas ir rizikų valdymas.** Bendrovėje turi būti įdiegtos tokios atsparumo korupcijai priemonės ir procesai, kurie užtikrintų, kad Bendrovės veikla būtų vykdoma skaidriai ir sąžiningai. Bendrovėje turi veikti efektyvi, tarptautinius standartus atitinkanti ir nuolat tobulinama rizikų valdymo sistema. Korupcijos prevencijai ir rizikų valdymui turi būti priskirti kompetentingi darbuotojai (asmenys), skiriami pakankami ištekliai šiems procesams valdyti ir tinkamai užtikrinti valstybės nacionalinio saugumo interesai. Bendrovės viešieji pirkimai turi būti vykdomi vadovaujantis Lietuvos Respublikos viešųjų pirkimų įstatymo ir kitų norminių teisės aktų nuostatomis, ypatingas dėmesys turi būti skiriamas pirkimo dokumentams parengti, užtikrinant, kad jie būtų aiškūs, tikslūs ir išsamūs, o pirkimo procedūros vyktų skaidriai ir sklandžiai.

Prieš priimdama sprendimus dėl naujų tiltų, viadukų, požeminių perėjų, tunelių statybos, Bendrovė privalo atlikti kiekvieno iš minėtų kelių infrastruktūros objektų projektų sąnaudų ir naudos pagrindimą ir jį skelbti viešai Bendrovės interneto svetainėje.

Bendrovė turi užtikrinti, kad būtų viešai skelbiama visa informacija, nurodyta Lietuvos Respublikos Vyriausybės patvirtintame Valstybės valdomų įmonių veiklos skaidrumo užtikrinimo gairių apraše.

Bendrovė, vadovaudamasi Lietuvos Respublikos teisės gauti informaciją ir duomenų pakartotinio naudojimo įstatymo nuostatomis ir kitais duomenų pateikimą pakartotinai naudoti reglamentuojančiais teisės aktais, turi užtikrinti, kad atvertini duomenys būtų inventorizuoti, atverti ir pateikti Lietuvos atvirų duomenų portalui.

**Efektyvumas.** Siekiant Bendrovės konkurencingumo bei racionalaus ir efektyvaus KPPP bei kitų finansavimo šaltinių lėšų naudojimo, turi būti skiriamas dėmesys veiklos efektyvumui didinti, veiklos sąnaudų ir profesionaliam projektų valdymui. Bendrovė turi optimizuoti veiklos procesus, juos automatizuoti ir skaitmenizuoti, taikyti kitus sprendimus, padedančius siekti didesnio efektyvumo. Bendrovėje turi būti priimti sprendimai dėl Bendrovės akcininko lūkesčių ir Bendrovės strategijos neatitinkančio, neefektyviai valdomo Bendrovės nekilnojamojo turto. Susisiekimo ministerija tikisi, kad Bendrovė, siekdama integruoti ir efektyviai valdyti duomenis, iki 2024 m. įdiegs Bendrovėje skaitmenizuotą turto ir apskaitos valdymą.

Bendrovė turi didinti vykdomų viešųjų pirkimų procedūrų efektyvumą, mažindama procedūrų trukmę: 2025 m. pabaigoje vidutinė supaprastintų viešųjų pirkimų procedūrų trukmė neturi viršyti 44 kalendorinių dienų, o vidutinė tarptautinių viešųjų pirkimų procedūrų trukmė neturi viršyti 79 kalendorinių dienų.

Bendrovė turi nuolat stebėti ir prireikus peržiūrėti sprendimus dėl priemonių, padėsiančių sumažinti teisminių ginčų skaičių Bendrovėje, efektyvaus įgyvendinimo.

 **Geroji valdysena.** Bendrovė, atsižvelgdama į viešosios įstaigos Valdymo koordinavimo centro (toliau – VKC) teikiamas rekomendacijas valdysenai gerinti, turi užtikrinti geriausią praktiką atitinkantį valdymą ir siekti, kad valstybės valdomų įmonių gerojo valdymo indekso vertinimo metinėse ataskaitose Bendrovė būtų vertinama ne žemesniu kaip A įvertinimu. Bendrovė privalo vadovautis Ekonominio bendradarbiavimo ir plėtros organizacijos rekomendacijomis. Bendrovė savo veikla turėtų saugoti ir gerinti reputaciją, atlikti reputacijos pokyčių tyrimus, taip pat efektyviai naudoti išorinę bei vidinę komunikaciją.

Bendrovė turi užtikrinti, kad specializuoti nefinansiniai veiklos rodikliai, kurie kasmet derinami su VKC, būtų pasiekti.

**IV. Finansiniai lūkesčiai**

Bendrovės ilgalaikis pelningumas turi atitikti Vyriausybės nustatytąjį.

Bendrovė turi užtikrinti, kad kapitalo struktūros rodiklis atitiktų Vyriausybės nustatytąjį.

Dividendai turi būti mokami ne mažesni nei pagal Vyriausybės nustatytą dividendų skyrimo formulę, kurioje jų dydis yra susietas su nuosavo kapitalo grąžos rodikliu (ROE).

Bendrovė turi užtikrinti, kad specializuoti finansiniai veiklos rodikliai, kurie kasmet derinami su VKC, būtų pasiekti.

**V. Bendri lūkesčiai dėl veiklos principų**

Bendrovės galutiniai savininkai yra mokesčių mokėtojai, tad Bendrovės valdymo organai privalo dėti visas pastangas, kad Bendrovė ir jos turtas būtų valdomi skaidriai, efektyviai, o paslaugos teikiamos atsižvelgiant į Lietuvos Respublikos gyventojų ir ūkio subjektų lūkesčius ir poreikius.

Bendrovės valdymo organai tiesiogiai atsako už Bendrovei keliamų lūkesčių ir tikslų įgyvendinimą.

Bendrovės valdybos pirmininkas ir vadovas turi kasmet pristatyti Susisiekimo ministerijos vadovybei atnaujintą strateginį veiklos planą, metinius biudžetus ir praėjusių metų rezultatus, metines valdybos įsivertinimo išvadas.

Bendrovės valdyba turi veikti nepriklausomai, tačiau Bendrovė ir (ar) valdyba turi iš anksto informuoti Susisiekimo ministeriją apie esminius Bendrovės sprendimus ir vykdyti Bendrovės įstatų ir Lietuvos Respublikos akcinių bendrovių įstatymu priskirtas funkcijas. Esminiais sprendimais laikomi valdybos priimami sprendimai dėl:

* valdybos narių potencialių interesų konfliktų;
* potencialių teisminių ginčų;
* infrastruktūros plėtros ir eismo saugos rodiklių valdomuose keliuose;
* galimų Bendrovės darbuotojų ar susijusių šalių sukčiavimų;
* esminių Bendrovės veiklos pokyčių;
* didesnio masto darbuotojų kaitos;
* Bendrovės vadovo pasikeitimų;
* didelių įsigijimų ar pardavimų;
* galimos žalos visuomenei, gamtai, ekonomikai ar valstybės saugumui;
* spaudos pranešimų, kurie gali reikalauti Susisiekimo ministerijos atstovų komentarų;
* bet kokio masto korupcijos ar politinės intervencijos;
* potencialių grėsmių nacionaliniam saugumui;
* galimų kelių infrastruktūros projektų įgyvendinimo vėlavimų;
* svarbiausių kelių infrastruktūros projektų įgyvendinimo stebėsenos;
* kitų esminių rizikų, keliančių grėsmę Bendrovės veiklos tęstinumui, reputacijai.

Bendrovės valdyba turėtų vadovautis protingumo principu ir informuoti apie kitus potencialiai su savininko interesais susijusius svarbius sprendimus.

\_\_\_\_\_\_\_\_\_\_\_\_\_\_\_\_\_\_